
Δ Ε Λ Τ Ι Ο    Τ Υ Π Ο Υ
Κινηματογραφικές βραδιές στο Αρχαιολογικό Μουσείο Μεγάρων
Η Εφορεία Αρχαιοτήτων Δυτικής Αττικής σε συνεργασία με τον Πολιτιστικό Συλλόγο Μεγάρων «Ο ΘΕΟΓΝΙΣ» διοργανώνει για 10η χρονιά στον αύλειο χώρο του Αρχαιολογικού Μουσείου Μεγάρων κινηματογραφικές βραδιές με ελεύθερη είσοδο για το κοινό.
Στις 16 Ιουλίου θα προβληθεί το ντοκιμαντέρ «Ιερά Οδός, 21 χλμ» (2026), σε σκηνοθεσία Νικολέτας Παράσχη. 
Η διεθνής πρεμιέρα του ντοκιμαντέρ εκκίνησε στο 28ο Φεστιβάλ Ντοκιμαντέρ Θεσσαλονίκης (5 - 15 Μαρτίου 2026) και συνέχισε την πορεία του στις ελληνικές αίθουσες, με την πρόθεση να επανασυστήσει στο ελληνικό κοινό τα πολλαπλά πρόσωπα της πιο παλιάς Ιεράς Οδού του κόσμου. Σε ύφος road movie, το ντοκιμαντέρ ξεδιπλώνει μια προσωπική ματιά της σκηνοθέτιδας πάνω στη σύγχρονη Ιερά Οδό, καθώς την ακολουθούμε σ' ένα οδοιπορικό από τον Κεραμεικό έως την Ελευσίνα. Για τους αρχαίους Μύστες, η διαδρομή αυτή ήταν μια πορεία τελετουργίας και μύησης που κορυφωνόταν στην αποκαλυπτική εμπειρία των Ελευσινίων Μυστηρίων. Σήμερα είναι ένας αδιάφορος αυτοκινητόδρομος, τον οποίο όλοι προσπερνάμε αλλά σπάνια τον «βλέπουμε». Άραγε υπάρχει ακόμη κάτι «Ιερό» εκτός από το όνομά του; 

Η απάντηση αντανακλάται μέσα από τις σύντομες εξομολογήσεις των ανθρώπων που βιώνουν καθημερινά το δρόμο. Έμποροι, μικροπωλητές, οδηγοί νταλίκας, καλλιτέχνες, αρχαιολόγοι, επιστήμονες, ερευνητές, αγρότες, άνθρωποι όλων των ηλικιών, φύλων και κοινωνικών στρωμάτων συνθέτουν ένα μωσαϊκό μέσα στο οποίο όλοι, παρά τις διαφορές τους, μοιάζει να αναζητούν κάτι κοινό: μια εσωτερική ανάγκη για ισορροπία, θέση και νόημα σ' ένα διαρκώς μεταβαλλόμενο κόσμο. Την ίδια ανάγκη που συνειδητοποιεί στην πορεία της και η σκηνοθέτιδα ανακαλώντας βιώματα από την προσωπική της μνήμη.

Παρά το αντιφατικό και κατακερματισμένο τοπίο του δρόμου, ο οποίος μετασχηματίστηκε από την Ιερά Οδό της αρχαιότητας σε Εθνική Οδό - μέχρι την δεκαετία του '60 - και τελικά σε μια αστική οδό σήμερα, η διαδρομή επιμένει να φωτίζει τις πανανθρώπινες αγωνίες, κοινές και αναλλοίωτες στον χρόνο, τις οποίες στην πορεία τους οι διάφοροι πολιτισμοί φαίνεται να έχουν ξεχάσει.

Παραγωγή: Chase The Cut

Παραγωγοί: Μαρία Καραγιαννάκη, Νικολέτα Παράσχη

Με τη χρηματοδότηση του Υπουργείου Πολιτισμού και του Ελληνικού Κέντρου Κινηματογράφου Οπτικοακουστικών Μέσων και Δημιουργίας.
Φεστιβάλ και Διακρίσεις 
Φεστιβάλ Ντοκιμαντέρ Θες/κης 2023: 
Agora Docs in Progress - Βραβείο ΕΚΚ

Φεστιβάλ Ντοκιμαντέρ Θες/κης 2026: 
Επίσημη συμμετοχή στο τμήμα Ανοιχτοί Ορίζοντες
Το επίσημο trailer του ντοκιμαντέρ "Ιερά Οδός, 21 χλμ."  
https://www.youtube.com/watch?v=YQQo7R5gItQ 
Στην προβολή θα παρευρεθούν η σκηνοθέτης Νικολέτα Παράσχη και η παραγωγός κα Μαρία Καραγιαννάκη για την παρουσίαση της ταινίας. Θα ακολουθήσει συζήτηση με το κοινό.
Της προβολής θα προηγηθεί περιήγηση από αρχαιολόγο της Υπηρεσίας στους λόφους του Προφήτη Ηλία και του Αγ. Δημητρίου στα Μέγαρα. Θα περιλαμβάνει στάσεις στα σημαντικότερα αρχαιολογικά μνημεία και σε κτήρια – τοπόσημα της διαδρομής, που μαρτυρούν τη συνεχή κατοίκηση της πόλης από την αρχαία έως τη νεότερη και σύγχρονη εποχή. 
Σημείο συνάντησης για την περιήγηση: Αρχαιολογικό Μουσείο Μεγάρων στις 19.00
Ωρα έναρξης προβολής: 21.15
Είσοδος ελεύθερη
Πληροφορίες: 22960 22426 και 229608177

